3. ลักษณะการประกอบธุรกิจ

3.1 ประวัติความเป็นมา การเปลี่ยนแปลง และพัฒนาการที่สำคัญ

บริษัท ซิมโฟนี่ คอมมูนิเคชั่น จำกัด (มหาชน) จดทะเบียนจัดตั้งเมื่อวันที่ 24 พฤศจิกายน 2548
และแปรสภาพเป็นบริษัทมหาชนเมื่อวันที่ 6 พฤษภาคม 2553
บริษัทประกอบธุรกิจเป็นผู้ให้บริการวงจรสื่อสารความเร็วสูงภายในประเทศ
โดยเป็นรายแรกในประเทศไทยที่ได้รับใบอนุญาตประกอบกิจการโทรคมนาคมแบบที่สอง
ประเภทมีโครงข่ายเป็นของตนเอง เมื่อวันที่ 15 มิถุนายน 2549 โดยใบอนุญาตมีระยะเวลา 15 ปี
และเริ่มให้บริการเชิงพาณิชย์ในเดือน มีนาคม 2550 ภายใต้ แบรนด์ “Symphony”
รวมทั้งเป็นรายแรกในประเทศไทยที่เข้าร่วมเป็นสมาชิกของ Metro Ethernet Forum (MEF)
ซึ่งเป็นองค์กรที่มีทั้งผู้ผลิตและผู้ให้บริการในระดับชั้นนำของโลกที่ร่วมกันกำหนดแนวทางการพัฒนามาตรฐานเทคโนโลยีทางด้านต่างๆ
ที่เกี่ยวข้องกับเทคโนโลยี Ethernet และส่งเสริมการใช้เทคโนโลยี Ethernet ให้แพร่หลาย

บริษัทประกอบด้วยทีมบริหาร ตลอดจนผู้เชี่ยวชาญในสายธุรกิจโทรคมนาคมซึ่งเป็นผู้มีประสบการณ์กว่า
20 ปี โดยทีมผู้บริหารดังกล่าวเป็นผู้บริหารที่มาจาก บริษัท โกลบอล ครอสซิ่ง เซอร์วิสซิส จำกัด
(GCSV) ซึ่งเป็นบริษัทที่ได้รับอนุญาตให้ประกอบกิจการโทรคมนาคมจาก กสท.
ในลักษณะสัญญาสัมปทานให้บริการแบบ Build-Transfer-Operate : BTO
โดยให้บริการเชิงพาณิชย์ในเดือน มิถุนายน 2544 ภายใต้แบรนด์ “ไวโอลิน”
และสิ้นสุดระยะเวลาสัญญาไปแล้วเมื่อวันที่ 5 มิถุนายน 2553 โดย GCSV
อยู่ระหว่างดำเนินการเจรจาเพื่อเข้าซื้อโครงข่ายที่ได้ทำการโอนให้ กสท. คืนจาก กสท.
ซึ่งหากการซื้อขายสำเร็จ ผู้ถือหุ้นรายใหญ่ของ GCSV
จะตกลงขายโครงข่ายดังกล่าวให้แก่บริษัทในราคาทุน

ทั้งนี้พัฒนาการที่สำคัญของบริษัทสามารถสรุปรายละเอียดพอสังเขปดังนี้

+-------+--------------------------------------------------------------+
|       | พัฒนาการที่สำคัญ                                                 |
+=======+==============================================================+
| พ.ย.  | ก่อตั้งและจดทะเบียนเป็นบริษัทจำกัด มีทุนจดทะเบียน 1 ล้านบาท              |
| 2548  |                                                              |
+-------+--------------------------------------------------------------+
| มิ.ย.  | ได้รับใบอนุญาตประกอบกิจการโทรคมนาคมแบบที่สอง ที่มีโครงข่ายของตนเอง     |
| 2549  | มีอายุใบอนุญาต 15 ปี                                             |
+-------+--------------------------------------------------------------+
| มี.ค   |   เปิดให้บริการ Ready Ethernet, Metro Ethernet และ TDM          |
| 2550  |   ภายใต้แบรนด์ “Symphony”                                      |
|       |   ด้วยบริการวงจรสื่อสารความเร็วสูงพร้อมใช้งานสำหรับอาคารสำนักงาน       |
|       |   ขนาดใหญ่ในกรุงเทพฯ                                           |
+-------+--------------------------------------------------------------+
| ต.ค.  | เป็นผู้ได้รับใบอนุญาตประกอบกิจการโทรคมนาคม                          |
| 2550  | ที่ดำเนินการขออนุมัติแผนผังลักษณะการติดตั้งและเดินสายเคเบิ้ลใยแก้วนำแสง     |
|       | และได้รับความเห็นชอบให้เป็นผู้มีสิทธิแห่งทาง (Right of Way) ตาม ม.39    |
|       | วรรคหนึ่ง แห่งพ.ร.บ.การประกอบกิจการโทรคมนาคม พ.ศ 2544 จาก กทช.   |
|       | เป็นรายแรก                                                    |
+-------+--------------------------------------------------------------+
| พ.ย.  | ได้รับสิทธิจาก บมจ.ระบบขนส่งมวลชนกรุงเทพ (BTS)                     |
| 2550  | ให้สามารถติดตั้งพาดสายเคเบิ้ลใยแก้วนำแสง                            |
|       | ตลอดแนวช่องรางบนทางยกระดับของรถไฟฟ้าบีทีเอส                       |
|       | เพื่อจัดสร้างโครงข่ายการให้บริการแก่ผู้ใช้บริการได้                       |
+-------+--------------------------------------------------------------+
| มี.ค.  |   เปิดให้บริการลูกค้าองค์กรด้วยวงจรขนาดใหญ่ความเร็วสูงมากระดับ SDH      |
| 2551  |   และบริการ Ethernet over SDH (EoSDH)                         |
+-------+--------------------------------------------------------------+
| ก.ย.  |   ได้รับสิทธิจากการไฟฟ้านครหลวง (กฟน.)                            |
| 2551  |   ให้สามารถใช้สิทธิแห่งทางในการพาดสายเคเบิ้ลใยแก้วนำแสง บนเสาไฟฟ้าของ |
|       |   กฟน. เพื่อการจัดให้บริการไปยังผู้ใช้บริการในพื้นที่กรุงเทพฯ ได้ ทั้งนี้        |
|       |   ภายใต้สัญญาใช้บริการโครงข่ายระบบเส้นใยแก้วนำแสงกับกฟน. เป็นระยะเวลา |
|       |   3 ปี ซึ่งบริษัทได้นำโครงข่ายของกฟน.มาใช้เป็นโครงข่ายเสริมโครงข่ายหลัก   |
+-------+--------------------------------------------------------------+
| ม.ค.  |   ได้รับอนุญาตจากกรุงเทพมหานคร (กทม.)                            |
| 2552  |   ให้สามารถก่อสร้างท่อร้อยสายใต้ดินฝั่งใต้แนวบาทวิถี                     |
|       |   ของแนวสถานีรถไฟฟ้าบีทีเอส เพื่อติดตั้งสายเคเบิ้ลใยแก้วนำแสง            |
|       |   และจัดสร้างเป็นระบบโครงข่ายเชื่อมต่อ เพื่อการให้บริการ                |
+-------+--------------------------------------------------------------+
| มิ.ย.  |   เพิ่มทุนจดทะเบียนบริษัท เป็น 80 ล้านบาท ประกอบด้วยจำนวนหุ้น 8 ล้านหุ้น   |
| 2552  |   มูลค่าที่ตราไว้ 10 บาทต่อหุ้น                                      |
+-------+--------------------------------------------------------------+
| ก.ค.  |   ได้รับการรับรองมาตรฐานการเชื่อมต่อโครงข่ายการให้บริการ Metro        |
| 2552  |   Ethernet จาก Metro Ethernet Forum                          |
|       |   ให้เป็นผู้ให้บริการที่สามารถเชื่อมต่อกับ International Carriers        |
|       |   ทั่วโลกได้                                                    |
+-------+--------------------------------------------------------------+
| ก.ย.  |   เพิ่มทุนจดทะเบียนและทุนชำระแล้วของบริษัท เป็น 225 ล้านบาท            |
| 2552  |   ประกอบด้วยจำนวนหุ้น 22.5 ล้านหุ้น มูลค่าที่ตราไว้ 10 บาทต่อหุ้น          |
+-------+--------------------------------------------------------------+
| พ.ค.  |   จดทะเบียนแปรสภาพกิจการเป็นบริษัทมหาชนและเพิ่มทุนจดทะเบียนบริษัทเป็น    |
| 2553  |   300 ล้านบาท ประกอบด้วยจำนวนหุ้น 300 ล้านหุ้น มูลค่าที่ตราไว้ 1 บาทต่อหุ้น |
+-------+--------------------------------------------------------------+
| ส.ค.  | จัดทำสัญญาใช้บริการโครงข่ายระบบเส้นใยแก้วนำแสงกับการไฟฟ้านครหลวง      |
| 2553  | เป็นระยะเวลา 12 ปี นับจาก สิงหาคม 2553                           |
|       | และสามารถใช้สิทธิแห่งทางในการพาดสายเคเบิ้ลใยแก้วนำแสง บนเสาไฟฟ้าของ  |
|       | กฟน. เพื่อให้บริการแก่ลูกค้าได้เพิ่มเติม                                |
+-------+--------------------------------------------------------------+
| พ.ย.  | บริษัทได้เข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์ |
| 2553  | SYMC                                                         |
+-------+--------------------------------------------------------------+
| ธ.ค.  | ได้รับเลือกให้เป็นผู้เข้ารอบสุดท้าย (Finalists) เป็นปีที่ 4                |
| 2553  | ติดต่อกันในการประกวด MEF Awards for the Asia-Pacific Carrier    |
|       | Ethernet Service Provider of the Year                        |
+-------+--------------------------------------------------------------+

3.2 ภาพรวมการประกอบธุรกิจของบริษัท

บริษัทดำเนินธุรกิจเป็นผู้ให้บริการวงจรสื่อสารความเร็วสูงภายในประเทศ
โดยเน้นการใช้โครงข่ายเคเบิ้ลใยแก้วนำแสงเป็นโครงข่ายหลัก
ซึ่งโครงข่ายเคเบิ้ลใยแก้วนำแสงนี้ถือเป็นโครงสร้างพื้นฐานของโทรคมนาคม
และการสื่อสารในรูปแบบต่างๆ ที่มีประสิทธิภาพสูง เช่น การรับ-ส่ง ข้อมูล, ภาพ, เสียง,
การใช้งานรับ-ส่งข้อมูลภายในระหว่างสำนักงาน (Intranet),
การเชื่อมโยงโครงข่ายสำนักงานใหญ่และสาขา,
การใช้งานเชื่อมต่ออินเตอร์เน็ตของสำนักงานขนาดใหญ่,
การเชื่อมต่อวงจรระหว่างสถานีฐานบริการของผู้ประกอบการโทรคมนาคมรายอื่น
เช่นผู้ให้บริการโทรศัพท์ระบบ 3G, การแพร่ภาพกระจายเสียงแบบดิจิตัลบรอดแคสต์ เป็นต้น

ปัจจุบันโครงข่ายหลักของบริษัทครอบคลุมทุกพื้นที่ในย่านธุรกิจในกรุงเทพมหานคร ปริมณฑล
และเขตนิคมอุตสาหกรรม 6 แห่งได้แก่ นิคมอุตสาหกรรมโรจนะ นิคมอุตสาหกรรมไฮเทค
นิคมอุตสาหกรรมบางปะอิน นิคมอุตสาหกรรมบางชัน นิคมอุตสาหกรรมบางปู
และนิคมอุตสาหกรรมบางกระดี ด้วยคุณสมบัติของโครงข่ายเคเบิ้ลใยแก้วนำแสง
ทำให้สามารถรับส่งข้อมูลได้อย่างรวดเร็ว แม่นยำ และปลอดภัย
โดยสามารถจัดการให้บริการอย่างมีประสิทธิภาพ ตามความเหมาะสมในแต่ละธุรกิจของผู้ใช้บริการ
(Customization) ด้วยทีมงานผู้เชี่ยวชาญที่มีความรู้ ความสามารถและประสบการณ์สูง
มีการควบคุมการทำงานด้วยระบบคอมพิวเตอร์ทำให้สามารถตรวจสอบเหตุขัดข้องให้ผู้ใช้บริการได้อย่างรวดเร็ว

ลูกค้าของบริษัทประกอบด้วย
กลุ่มลูกค้าที่นำบริการโครงข่ายของบริษัทไปให้บริการเชิงพาณิชย์แก่ลูกค้า End-user เช่น
ผู้ให้บริการด้านอินเตอร์เน็ต (Internet Service Provider : ISP),
ผู้ให้บริการด้านศูนย์ข้อมูล (Data Center), ผู้ให้บริการโทรศัพท์เคลื่อนที่ (Mobile Phone
Operator), ผู้ให้บริการด้านโทรคมนาคมระหว่างประเทศ (International Carrier)
เป็นต้น และกลุ่มลูกค้าองค์กรที่เป็น End-user เช่นองค์กรธุรกิจ นิติบุคคล
และผู้ประกอบกิจการโทรคมนาคมรายอื่น
ที่มีความต้องการใช้บริการวงจรสื่อสารของบริษัทเพื่อการรับ-ส่งข้อมูลขนาดใหญ่อย่างรวดเร็ว เช่น
ธนาคารพาณิชย์, บริษัทข้ามชาติ, บริษัทหลักทรัพย์, โรงแรม เป็นต้น

กลุ่มลูกค้าและลักษณะการใช้งานบริการวงจรสื่อสารความเร็วสูงของบริษัท

1) กลุ่มลูกค้าที่นำบริการโครงข่ายของบริษัทไปให้บริการเชิงพาณิชย์แก่ลูกค้า End-user
อีกทอดหนึ่ง

กลุ่มลูกค้าที่นำบริการโครงข่ายของบริษัทไปให้บริการเชิงพาณิชย์แก่ลูกค้า End-user
อีกทอดหนึ่งประกอบด้วยบริษัทผู้ให้บริการโทรคมนาคมทั้งภายในประเทศและระหว่างประเทศ
ซึ่งสามารถแบ่งเป็นประเภทหลักได้ดังนี้

1.  ผู้ให้บริการด้านอินเตอร์เน็ต (Internet Service Provider : ISP)
    จะให้บริการเทคโนโลยีอินเตอร์เน็ตแก่ลูกค้า End-user
    โดยใช้โครงข่ายวงจรสื่อสารความเร็วสูงของบริษัท
    โดยผู้ให้บริการด้านอินเตอร์เน็ตรายใหญ่ได้แก่ บริษัท เคเอสซี คอมเมอร์เชียล อินเตอร์เน็ต
    จำกัด, บริษัท อินเทอร์เน็ตประเทศไทย จำกัด (มหาชน) (INET) , หรือ บริษัท ซีเอส
    ล็อกซ-อินโฟ จำกัด (มหาชน) (CSL) เป็นต้น

2.  ผู้ให้บริการด้านศูนย์ข้อมูล (Data Center)
    จะดำเนินการให้บริการการจัดเก็บข้อมูลในลักษณะของข้อมูลอิเล็คโทรนิกส์
    รวมทั้งจัดหาโปรแกรมต่างๆเป็นต้นแก่ลูกค้า End-user
    โดยผู้ให้บริการด้านศูนย์ข้อมูลเหล่านี้จะไม่มีโครงข่ายเป็นของตนเองจึงมีความจำเป็นที่ต้องใช้โครงข่ายของบริษัท
    เพื่อต่อเชื่อมไปถึงสำนักงานของลูกค้า End-user เช่นเดียวกับผู้ให้บริการด้านอินเตอร์เน็ต
    ตัวอย่างผู้ให้บริการด้านศูนย์ข้อมูลได้แก่ บริษัท ที.ซี.ซี เทคโนโลยี จำกัด (TCCT)
    ซึ่งเป็นผู้ให้บริการด้านศูนย์ข้อมูลรายใหญ่ในประเทศไทย
    และยังเป็นผู้ให้บริการการจัดเก็บข้อมูลอิเล็คโทรนิกส์แบบครบวงจรและบริการ Application
    Service Provider : ASP ด้วย

3.  ผู้ให้บริการโทรศัพท์เคลื่อนที่ (Mobile Phone Operator)
    แม้ผู้ให้บริการโทรศัพท์เคลื่อนที่จะมีโครงข่ายเป็นของตนเองอยู่เป็นจำนวนมากก็ตาม
    แต่ก็ยังมีความจำเป็นจะต้องเช่าโครงข่ายของบริษัทเพื่อใช้เป็นโครงข่ายพื้นฐาน
    (Back-Bone) เพิ่มเติมของโครงข่ายการให้บริการโทรศัพท์เคลื่อนที่เอง
    เพื่อให้สามารถขยายพื้นที่การให้บริการแก่ลูกค้า End-user
    ภายในเครือข่ายของตนเองให้กว้างขวางและทั่วถึงโดยรวดเร็ว
    และเพื่อใช้ในการเชื่อมต่อกับโครงข่ายของผู้ให้บริการโทรคมนาคมอื่นๆ
    ตัวอย่างผู้ให้บริการโทรศัพท์เคลื่อนที่เช่น บริษัท โทเทิ่ล แอ็คเซ็ส คอมมูนิเคชั่น จํากัด
    (มหาชน) (DTAC) ซึ่งเป็นบริษัทผู้ให้บริการโทรศัพท์เคลื่อนที่รายใหญ่รายหนึ่งในประเทศ
    เป็นต้น

4.  ผู้ให้บริการวงจรเช่าส่วนบุคคลระหว่างประเทศ (IPLC)
    ผู้ให้บริการดังกล่าวมีโครงข่ายทางไกลระหว่างประเทศ ที่เชื่อมต่อไปยังต่างประเทศ
    และมีความประสงค์ที่จะต่อเชื่อมโครงข่ายทางไกลระหว่างประเทศดังกล่าว
    กับโครงข่ายภายในประเทศของบริษัทเพื่อให้ตนสามารถเชื่อมต่อบริการ IPLC
    ไปถึงสำนักงานของลูกค้า End-user ที่ตั้งอยู่ในประเทศได้
    ตัวอย่างผู้ประกอบการดังกล่าวเช่น บริษัท จัสเทล เน็ทเวิร์ค จำกัด,
    บริษัททรูอินเตอร์เนชั่นแนลเกตเวย์ จำกัด เป็นต้น

5.  ผู้ให้บริการด้านโทรคมนาคมระหว่างประเทศ (International Carrier)
    ผู้ให้บริการดังกล่าวส่วนใหญ่เป็นผู้ประกอบกิจการโทรคมนาคมในต่างประเทศ
    และมีความต้องการให้บริการวงจรระหว่างประเทศจากสำนักงานของลูกค้า End-user
    ซึ่งเป็นบริษัทแม่ที่ตั้งอยู่ในต่างประเทศให้เข้ามาถึงสำนักงานบริษัทลูกหรือสำนักงานสาขาที่ตั้งอยู่ในประเทศ
    โดยผู้ประกอบการดังกล่าวจะทำการเชื่อมต่อวงจรของตนเองจากต้นทางที่อยู่ในต่างประเทศมายังศูนย์เชื่อมต่อระหว่างประเทศของผู้ให้บริการวงจรเช่าส่วนบุคคลระหว่างประเทศ
    (IPLC) ซึ่งศูนย์เชื่อมต่อนั้น
    จะมีการต่อเชื่อมกับโครงข่ายวงจรสื่อสารความเร็วสูงภายในประเทศของบริษัทที่ไปถึงปลายทางคือสำนักงานลูกค้า
    End-user ในประเทศอยู่แล้วทำให้ผู้ประกอบการ International Carrier
    ดังกล่าวสามารถให้บริการจากต้นทางต่างประเทศถึงปลายทางในประเทศได้
    ตัวอย่างผู้ประกอบการเช่น Singtel, Verizon และ Hutchison เป็นต้น

6.  กลุ่มลูกค้าผู้รับจ้างวางระบบสื่อสารโทรคมนาคมและเทคโนโลยีสารสนเทศแบบครบวงจร
    (System Integrator)
    โดยกลุ่มลูกค้าประเภทนี้ส่วนใหญ่แล้วจะเป็นผู้จัดหาติดตั้งและวางระบบโทรคมนาคมให้แก่องค์กรทั้งภาครัฐและภาคเอกชน
    โดยจะเข้าร่วมประมูลงานที่เกี่ยวข้องกับการจัดหา Hardware และ Software
    รวมถึงการจัดวางระบบสื่อสารข้อมูลเพื่อเชื่อมต่อ Hardware และ Software ต่างๆ
    โดยถ้าเป็นในส่วนของการจัดหาโครงข่ายวงจรสื่อสารความเร็วสูงในการรับส่งข้อมูลดังกล่าว
    ผู้รับจ้างวางระบบ
    ก็จะทำการเช่าวงจรสื่อสารความเร็วสูงของบริษัทที่มีคุณสมบัติตามที่ต้องการร่วมกับการจัดหาบริการอื่นๆ
    เพื่อส่งมอบงานโครงการให้แก่ลูกค้าต่อไป ตัวอย่างของผู้รับจ้างวางระบบ ได้แก่ บริษัท
    แอ็ดวานซ์ อินฟอร์เมชั่น เทคโนโลยี จำกัด (มหาชน), บริษัท สามารถคอร์ปอเรชั่น จำกัด
    (มหาชน), และบริษัท ดาต้าคร้าฟท์ (ประเทศไทย) จำกัด เป็นต้น

2) กลุ่มลูกค้าองค์กรที่เป็น End-user

กลุ่มลูกค้าองค์กรที่เป็น End-user ได้แก่
กลุ่มธุรกิจที่ต้องการการรับ-ส่งข้อมูลปริมาณมากเพื่อการดำเนินกิจการของตน
เช่นการเชื่อมโยงโครงข่ายระหว่างสำนักงานใหญ่กับสำนักงานสาขาของธนาคาร
การเชื่อมโยงโครงข่ายระหว่างบริษัทนำเข้า-ส่งออกสินค้ากับกรมศุลกากร
หรือระหว่างบริษัทผู้ผลิตรายการโทรทัศน์กับสถานีดาวเทียมไทยคม เป็นต้น
ตัวอย่างลูกค้าองค์กรที่เป็น End-user เช่น ธนาคารเอชเอสบีซี ประเทศไทย, ธนาคารซิตี้แบงก์,
ธนาคารกสิกรไทย จำกัด (มหาชน), บริษัท เชฟรอน ประเทศไทย จำกัด, บริษัท
ปตท.สำรวจและผลิตปิโตรเลียม จำกัด (มหาชน), บริษัทโตโยต้า มอเตอร์ส ประเทศไทย จำกัด,
บริษัท เบอร์ลี่ยุคเกอร์ จำกัด, บริษัทหลักทรัพย์ บัวหลวง จำกัด (มหาชน), บริษัท ดีทแฮล์ม
จำกัด, บริษัท แกรมมี่เอนเตอร์เทนเมนท์ จำกัด (มหาชน), และบริษัทบีอีซีเวิลด์ จำกัด (มหาชน)
เป็นต้น

ลูกค้าของบริษัทจะเป็นองค์กรธุรกิจที่ให้ความสำคัญกับเรื่องของคุณภาพการให้บริการตลอดจนประสิทธิภาพและเสถียรภาพของโครงข่ายในการใช้งานมากกว่าเรื่องราคาหรืออัตราค่าบริการ
และเป็นกลุ่มลูกค้าที่มีศักยภาพและมีการเจริญเติบโตอย่างต่อเนื่อง นอกจากนั้น
บริษัทได้เน้นกลุ่มเป้าหมายไปที่กลุ่มลูกค้าบริษัทข้ามชาติมากขึ้น
โดยได้เริ่มเจาะกลุ่มเป้าหมายเข้าไปยังเขตนิคมอุตสาหกรรม
เนื่องจากเป็นกลุ่มลูกค้าที่ให้ความสำคัญกับเรื่องของคุณภาพและบริการมากกว่าเรื่องราคาเช่นเดียวกัน

3.3 ลักษณะผลิตภัณฑ์หรือบริการ

บริษัทมีรายได้หลักจากการให้บริการให้เช่าวงจรสื่อสารความเร็วสูง และมีรายได้อื่นๆ เช่น
รายได้จากการบริหารจัดการ และบำรุงรักษาโครงข่าย
ซึ่งประเภทการให้บริการวงจรสื่อสารของบริษัทสามารถแบ่งออกเป็น 6 ประเภทหลักดังนี้

1.  วงจรสื่อสารแบบ Metro Ethernet (ME)

2.  วงจรสื่อสารแบบ Ready Ethernet (RE)

3.  วงจรสื่อสารแบบ Time Division Multiplexing (TDM)

4.  วงจรสื่อสารแบบ Synchronous Digital Hierarchy (SDH)

5.  วงจรสื่อสารแบบ Ethernet over Synchronous Digital Hierarchy (EoSDH)

6.  การบริการเชื่อมโยงโครงข่ายใยแก้วนำแสง (Dark Fiber)

3.4 โครงสร้างรายได้

  ใน 3 ปีที่ผ่านมาบริษัทมีรายได้จากธุรกิจประเภทต่างๆ รายละเอียด ดังนี้

[]

ที่มา : งบการเงินภายในบริษัท

3.5 เป้าหมายในการประกอบธุรกิจ

บริษัทมุ่งมั่นที่จะเป็นผู้ให้บริการวงจรสื่อสารความเร็วสูงชั้นนำที่มีความเป็นกลาง
โดยให้บริการทั้งวงจรสื่อสารที่เชื่อมต่อภายในประเทศและเชื่อมต่อไปต่างประเทศ
เพื่อให้สามารถสนองตอบต่อความต้องการของลูกค้าได้หลากหลายประเภทธุรกิจให้ได้มากที่สุด
และมีผลประกอบการที่เติบโตอย่างต่อเนื่อง บริษัทได้ตั้งเป้าหมายดำเนินการด้านต่างๆ ดังนี้

แผนการเพิ่มรายได้จากการดำเนินงานภายใต้ใบอนุญาตประกอบกิจการโทรคมนาคมแบบที่ 2
(มีโครงข่ายเป็นของตนเอง) โดยการขยายพื้นที่ให้บริการดังนี้

-   บริษัทมีเป้าหมายให้บริการกับกลุ่มลูกค้าบริษัทข้ามชาติในเขตนิคมอุตสาหกรรมภาคกลาง
    และภาคตะวันออก โดยจะดำเนินติดตั้งโครงข่ายให้ครอบคลุมพื้นที่ 11 นิคมอุตสาหกรรม
    ภายในปี 2556

-   บริษัทมีเป้าหมายในการเป็นผู้นำโครงข่ายเคเบิ้ลใยแก้วนำแสงตามอาคารสำนักงาน (Ready
    Ethernet)
    โดยจะติดตั้งระบบโครงข่ายเคเบิ้ลใยแก้วนำแสงภายในพื้นที่อาคารสำนักงานชั้นนำในเขตกรุงเทพฯ
    ให้ได้เท่ากับ150 อาคารภายในปี 2556

-   บริษัทมีเป้าหมายในการขยายพื้นที่บริการ Metro Ethernet
    ให้สามารถตอบสนองต่อความต้องการใช้บริการของลูกค้ากลุ่มบริษัทหรือนิติบุคคล
    ในเขตกรุงเทพฯ ให้ได้ไม่น้อยกว่าร้อยละ 80 ภายในปี 2556